R:   Mientres no contemos con un  diccionario ortografico, computar quántas voces contienen o fonema /x/ y qué orichens tienen va a resultar infructuoso. Istas voces son de procedencias diversas y en a mayoría de luengas d'orichen presientan a grafía <h>. As voces d'orichen espanyol que contiengan iste fonema (onomastica y derivaus) se transcribirán como en a luenga d'orichen (<j>, <ge,i>). Atra qüestión ye o que pasa con voces aragonesas que han sufierto, por a evolución d'o proceso de glotofachia, una modificación d'os components fonolochicos en quantas parlas locals; igual como lo espanyol no planteya una norma d'escritura de voces aragonesas asumidas por o castellano, y menos de voces mezclizas entre as dos luengas, tampoco no ye procedent que dende l'aragonés se regle sobre a grafía de voces que ocasionalment son castellanizadas y que no deberían estar emplegadas, quan menos por escrito, sique en as formas bien conservadas en aragonés: viello (y no pas *viejo), tellato (y no pas *tejato), xada (y no pas *jada), orache (y no pas *oraje), etc. Quan un escritor quiera reflectar una pronunciación anormativa, allora dependerá d'o suyo propio criterio quál ye a traza de transcribir que millor pueda deszifrar o lector, ya que ixas formas desfonolochizadas u hibridas son un important tranco d'a sustitución lingüistica y o suyo uso no puet estar ni fomentau ni reglau.